Franciscus de Dintavilla, Dei et sancte sedis apostolice gratia, Autissiodorensis episcopus: dilectis ac venerabilibus in Christo fratribus nostris decano et capitulo insignis ecclesie Autissiodor. sponse nostre, salutem in domino. Equittas et juris ratio suadent ut id quod mos longissimus juris tramite non devians introduxit minime immutetur, sed sit prolege. Sane inter laudabiles, approbatas consuetudines antedicte Autissiodorensis ecclesie sponse nostre, et per predecessores nostros ejusdem ecclesie presentes hactenus inconcusse usitatas certo certius consuetudinem vigere didiscimus atque comperimus, quod nullus ad episcopalem dignitatem ejusdem ecclesie noviter assumptus civitatem Autissiodor. usque ad vigiliam diei qua suum primum jucundum et solemnem ingressum in dictis civitate et ecclesia Autissiodorensi facere, et in divi Germani Autissiodor. monasterio pernoctare solitus est, ingredi non debet aut consuevit: quam profecto consuetudinem tanquam rationabilem nullo pacto infringere, sed potius pro viribus observare intendimus et prositemur. Verum quia quam plurimis domini nostri regis ac sui regni arduissimis negotiis quibus tanquam consiliarius et eleemosinarius ordinarius prout melius nos vacare et intendere impellimur, hujusmodi nostrum solemnem ingressum facere ac solemnitates in talibus requisitas ex integro ut optamus commode in tam arcto tempore observare non possemus. Quia etiam propter guerrarum voraginem et oppressiones gravissimas quas armigeri eidem ecclesie Autissiodorensi sponse nostre et ejus ministris contra eorum jura et libertates inferebant et inferre conabantur quibus absque nostra presentia vix succurri valuisset, attentis insuper regiis precibus super hoc vobis oblatis, aliisque justis de causis vos et animum vestrum moventibus, nobis liberaliter et ex gratia et absque consuetudinis predicte infractione aut prejudicio indulsistis quod predictam civitatem et domum episcopalem Autissiodor. ante ipsam dicti nostri solemnis ingressus vigiliam immorari possimus et valeamus. Ne autem predicta vestra liberalis et gratiosa promissio nobis facta ab aliis in posterum ad consequentiam vel exemplum trahi valeat, vobis ac successoribus vestris et ecclesie aliquod prejudicium afferat, per has presentes litteras volumus ac expresse declaramus quod per premissa non intendimus predictam laudabilem consuetudinem de jocundo ac solemni ingressu faciendo immutare, nec ei ac ceremoniis et solemnitatibus in talibus observari solitis in aliquo derogare aut aliquod jus contra vos acquirere. In cujus rei testimonium presentes litteras sigilli nostri appensione muniri fecimus, die tertia mensis maii, anno Domini millesimo quingentesimo decimo quarto. De mandato Domini. Gelyot.